Toinenkin vastaava syyte nostettu tapauksesta, jossa poika hyökkäsi rehtorin kimppuun.

Helsingin käräjäoikeus on tuominnut ehdolliseen vankeuteen 15-vuotiaan pojan, joka löi naisopettajaa koulussa. Oikeuden mukaan poika syyllistyi teollaan virkamiehen väkivaltaiseen vastustamiseen ja pahoinpitelyyn.

Lisäksi syyksi luettiin huumausaineen käyttörikos. Pojalla oli hallussaan omaa käyttöä varten pieni määrä Rivotril- ja Subutex-lääkkeitä. Kaikki rikokset olivat nuorena henkilönä tehtyjä.

Uhriksi joutunut opettaja työskentelee erityisluokanopettajana pohjoishelsinkiläisessä koulussa. Teko tapahtui syyskuussa 2018 pienryhmän englannin kokeen yhteydessä.

Sekavan oloinen 15-vuotias tuli kokeeseen myöhässä. Kohta hän olisi halunnut lähteä välitunnille kuten kokeen jo valmiiksi saaneet muut oppilaat, mutta opettaja kielsi ja vaati jatkamaan kokeen tekemistä.

Poika alkoi opettajan mukaan ”meuhkata” ja korottaa ääntään, jolloin hän päätti poistaa pojan taatakseen koetta vielä tehneen toisen oppilaan työrauhan. Käytävällä oppilas löi opettajaa yllättäen käteen ranteen yläpuolelle.

– N.N. kiltti, ymmärrä, et voi riehua täällä, opettaja yritti rauhoittaa poikaa.

Poika kääntyi, löi opettajaa vielä kahdesti nyrkillä olkavarteen ja sanoi ”vitun huora”. Hän uhkasi myös tappaa opettajan ja puhkoa tämän auton renkaat ja kehotti ”tuu tonne ulos ottaan matsia”.

Rehtori soitti paikalle poliisit. Raivokas 15-vuotias lähti kohti tupakkapaikkaa.

Käräjäoikeudessa oli kysymys ennen kaikkea siitä, oliko opettaja tilanteessa rikoslain tarkoittamalla tavalla virkamies ja suorittamassa virkatointa. Oikeus päätyi siihen, että oli, joten poika tuomittiin pahoinpitelyn lisäksi virkamiehen väkivaltaisesta vastustamisesta.

Oikeuden mukaan poika käytti väkivaltaa pakottaakseen virkamiehen jättämään tekemättä julkisen vallan käyttöä sisältävän virkatoimen. Virkatoimi oli pojan poistaminen luokasta, ja opettajana hän oli siihen oikeutettu virkamies.

Pojalle tuomittiin 80 päivää ehdollista vankeutta. Siitä tulee rikosrekisterimerkintä, joka voi estää esimerkiksi joihinkin ammatteihin tai työtehtäviin hakeutumisen. Ehdollinen vankeus voidaan myös määrätä täytäntöönpantavaksi, jos poika syyllistyy uusiin rikoksiin.

Lisäksi poika tuomittiin maksamaan opettajalla kivusta, särystä ja henkisestä kärsimyksestä yhteensä 1 000 euroa korvauksia.

Opettaja kertoi oikeudessa, ettei kukaan ollut milloinkaan aiemmin lyönyt häntä yli 30 vuoden uran aikana.

Opetusalan ammattijärjestössä OAJ:ssä ollaan tyytyväisiä käräjäoikeuden linjaukseen opettajan virkamiesasemasta. Monissa vastaavissa tapauksissa syyttäjät ovat lähteneet ajamaan vain pahoinpitelysyytettä, kertoo OAJ:n johtava lakimies Erkki Mustonen.

– Opettajat työskentelevät kuitenkin virkavastuulla ja virkavelvollisuuden alaisina. Heillä pitää olla vastaavasti myös virkamiehen suoja, Mustonen sanoo.

Helsingin käräjäoikeus antoi tuomionsa viime viikolla. Tällä viikolla Länsi-Uudenmaan käräjäoikeudessa käsiteltiin samankaltaista tapausta, joka sattui espoolaisessa koulussa tammikuussa 2018.

Espoossa syytetään 15-vuotiasta poikaa rehtorin kimppuun käymisestä. Rikosnimikkeet ovat virkamiehen väkivaltainen vastustaminen ja pahoinpitely.

Kyseessä oli koulun entinen oppilas, joka syytteen mukaan hakkasi rehtoria nyrkein päähän ja ylävartaloon kostoksi tämän aiemmista virkatoimista. Käräjäoikeus antaa tuomion jutussa kesäkuussa.